CELEX: 32018R0317
Language: mt
Date: 2018-03-02 00:00:00
Title: Regolament ta' Implimentazzjoni tal-Kummissjoni (UE) 2018/317 tat-2 ta' Marzu 2018 li jistabbilixxi deroga mir-Regolament tal-Kunsill (KE) Nru 1967/2006 fir-rigward tad-distanza minima mill-kosta u l-fond minimu tal-baħar għat-tartaruni li jistadu għall-makku (Aphia minuta) f'ċerti ibħra territorjali tal-Italja

5.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 62/1
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/317
   tat-2 ta' Marzu 2018
   li jistabbilixxi deroga mir-Regolament tal-Kunsill (KE) Nru 1967/2006 fir-rigward tad-distanza minima mill-kosta u l-fond minimu tal-baħar għat-tartaruni li jistadu għall-makku (Aphia minuta) f'ċerti ibħra territorjali tal-Italja
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1967/2006 tal-21 ta' Diċembru 2006 dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran (1), u b'mod partikolari l-Artikolu 13(5) tiegħu,
   Billi:
   
               (1)
            
            
               L-Artikolu 13(1) tar-Regolament (KE) Nru 1967/2006 jipprojbixxi l-użu ta' tagħmir irmunkat sa tliet mili nawtiċi mill-kosta jew sa livell ta' fond ta' 50 m meta dak il-fond jintlaħaq 'il ġewwa minn dik id-distanza mill-kosta.
            
         
               (2)
            
            
               Meta xi Stat Membru jitlobha, il-Kummissjoni tista' tippermetti deroga mill-Artikolu 13(1) tar-Regolament (KE) Nru 1967/2006, dment li jiġi sodisfatt għadd ta' kundizzjonijiet stabbiliti fl-Artikolu 13(5) u (9).
            
         
               (3)
            
            
               Fl-10 ta' Jannar 2014, il-Kummissoni rċeviet mingħand l-Italja talba għal deroga mill-ewwel subparagrafu tal-Artikolu 13(1) ta' dak ir-Regolament, għall-użu tat-tartaruni li jistadu għall-makku (Aphia minuta) fl-ibħra territorjali tal-Italja maġenb il-kosta fil-Golf ta' Manfredonia (ir-reġjun ta' Apulia).
            
         
               (4)
            
            
               It-talba tikkonċerna l-bastimenti rreġistrati fid-Direttorat ta' Manfredonia b'esperjenza fis-sajd itwal minn ħames snin u li joperaw bi pjan ta' ġestjoni li jirregola s-sajd bit-tartaruni għall-makku (Aphia minuta) fid-distrett tas-sajd ta' Manfredonia.
            
         
               (5)
            
            
               F'Lulju 2016, il-Kumitat Xjentifiku, Tekniku u Ekonomiku għas-Sajd (STECF) ivvaluta d-deroga li talbet l-Italja u l-pjan ta' ġestjoni relatat. L-STECF enfasizza l-ħtieġa għal kjarifiki dwar l-isforz tas-sajd, it-tagħmir użat, il-monitoraġġ u d-dejta xjentifika. L-Italja tat il-kjarifiki adegwati lill-Kummissjoni u rrevediet kif xieraq il-pjan ta' ġestjoni tagħha billi bidlet it-tagħmir użat, naqset l-isforz tas-sajd u saħħet il-miżuri ta' monitoraġġ.
            
         
               (6)
            
            
               L-Italja adottat il-pjan ta' ġestjoni b'Digriet (2) skont l-Artikolu 19(2) tar-Regolament (KE) Nru 1967/2006.
            
         
               (7)
            
            
               Id-deroga li talbet l-Italja hi konformi mal-kundizzjonijiet stabbiliti fl-Artikolu 13(5) u (9) tar-Regolament (KE) Nru 1967/2006.
            
         
               (8)
            
            
               B'mod partikolari, hemm limitazzjonijiet ġeografiċi speċifiċi meta wieħed iqis kemm id-daqs limitat tal-blata kontinentali u kemm il-firxa spazjali tal-ispeċijiet fil-mira, li hija limitata esklussivament għal ċerti żoni kostali f'fond ta' anqas minn 50 metru. Għalhekk, il-postijiet għas-sajd huma limitati.
            
         
               (9)
            
            
               Is-sajd bit-tartaruni isir qrib il-kosta f'baħar baxx. In-natura ta' dan it-tip ta' sajd hija tali li ma jista jsir b'ebda tagħmir ieħor.
            
         
               (10)
            
            
               Is-sajd bit-tartaruni ma għandux impatt kbir fuq l-ambjent tal-baħar u huwa selettiv ħafna billi t-tartaruni jinġibdu fil-kolonna tal-ilma u ma jmissux qiegħ il-baħar. Il-ġbir tal-materjal minn qiegħ il-baħar kieku jagħmel ħsara lill-ispeċijiet fil-mira u s-sajjied ma jkunx jista' jagħżel l-ispeċijiet li jrid minħabba d-daqs żgħir ħafna tagħhom.
            
         
               (11)
            
            
               Id-deroga li talbet l-Italja taffettwa total ta' 100 bastiment, għalkemm kuljum se jiġu awtorizzati 30 bastiment biss, permezz ta' mekkaniżmu ta' alternanza. Għalhekk, jista' jiġi konkluż li d-deroga taffettwa għadd limitat ta' bastimenti.
            
         
               (12)
            
            
               Dawk il-bastimenti jinsabu f'lista li ntbagħtet lill-Kummissjoni f'konformità mar-rekwiżiti tal-Artikolu 13(9) tar-Regolament (KE) Nru 1967/2006.
            
         
               (13)
            
            
               Il-pjan ta' ġestjoni jistabbilixxi d-definizzjonijiet rilevanti kollha fuq is-sajd ikkonċernat u l-garanziji li ma jkun hemm ebda żieda oħra tal-isforz tas-sajd peress li l-awtorizzazzjonijiet tas-sajd se jinħarġu biss lill-100 bastiment speċifikat li diġà huma awtorizzati biex jistadu mill-Italja.
            
         
               (14)
            
            
               L-attivitajiet tas-sajd ikkonċernati jissodisfaw ir-rekwiżiti tal-Artikolu 4 tar-Regolament (KE) Nru 1967/2006 billi l-pjan tal-ġestjoni Taljan jipprojbixxi espliċitament is-sajd fuq dawk il-ħabitats.
            
         
               (15)
            
            
               Ir-rekwiżiti tal-Artikolu 8(1)(h) tar-Regolament (KE) Nru 1967/2006 mhumiex applikabbli għax dawn għandhom x'jaqsmu mal-bastimenti tat-tkarkir.
            
         
               (16)
            
            
               Fir-rigward tar-rekwiżit għall-konformità mal-Artikolu 9(3) tar-Regolament (KE) Nru 1967/2006 li jistabbilixxi d-daqs minimu tal-malja, il-Kummissjoni tinnota li skont l-Artikolu 9(7) ta' dak ir-Regolament, l-Italja awtorizzat deroga mill-Artikolu 9(3) ta' dak ir-Regolament fil-pjan ta' ġestjoni tagħha, billi s-sajd ikkonċernat huwa selettiv ħafna, għandu effett negliġibbli fuq l-ambjent tal-baħar u mhux affettwat mid-dispożizzjonijiet fl-Artikolu 4(5) ta' dak ir-Regolament.
            
         
               (17)
            
            
               L-attivitajiet tas-sajd ikkonċernati jitwettqu f'distanza qasira ħafna mill-kosta u għaldaqstant ma jostakolawx l-attivitajiet ta' bastimenti oħra.
            
         
               (18)
            
            
               Il-pjan ta' ġestjoni jiżgura li l-qabdiet tal-ispeċijiet imsemmija fl-Anness III tar-Regolament (KE) Nru 1967/2006 ikunu minimi. Barra minn hekk, skont il-Kapitolu 6.1.2 tal-pjan tal-ġestjoni Taljan, is-sajd għall-makku (Aphia minuta) huwa limitat għal staġun tas-sajd mill-1 ta' Novembru sal-31 ta' Marzu kull sena.
            
         
               (19)
            
            
               It-tartaruni ma jimmirawx iċ-ċefalopodi.
            
         
               (20)
            
            
               L-attivitajiet tas-sajd ikkonċernati jissodisfaw ir-rekwiżiti tal-irrekordjar stipulati fl-Artikolu 14 u 15 tar-Regolament (KE) Nru 1224/2009 (3).
            
         
               (21)
            
            
               Il-pjan ta' ġestjoni Taljan fih miżuri għall-monitoraġġ tal-attivitajiet tas-sajd, kif previst fit-tielet subparagrafu tal-Artikolu 13(9) tar-Regolament (KE) Nru 1967/2006.
            
         
               (22)
            
            
               Għaldaqstant, jenħtieġ li d-deroga mitluba tingħata.
            
         
               (23)
            
            
               Jenħtieġ li l-Italja tirrapporta lill-Kummissjoni f'intervalli regolari u skont il-pjan ta' monitoraġġ previst fil-pjan ta' ġestjoni Taljan.
            
         
               (24)
            
            
               Jekk it-tul tad-deroga jkun limitat, ikunu jistgħu jiġu żgurati miżuri ta' ġestjoni korrettivi fil-pront, f'każ li r-rapport lill-Kummissjoni juri li l-istatus tal-konservazzjoni tal-istokk sfruttat huwa dgħajjef, filwaqt li jkun hemm l-opportunità biex il-bażi xjentifika tissaħħaħ biex ikun jista' jitfassal pjan ta' ġestjoni aħjar.
            
         
               (25)
            
            
               Il-miżuri previsti f'dan ir-Regolament huma skont l-opinjoni tal-Kumitat għas-Sajd u l-Akkwakultura,
            
         ADOTTAT DAN IR-REGOLAMENT:
   Artikolu 1
   Deroga
   1.   L-Artikolu 13(1) tar-Regolament (KE) Nru 1967/2006 ma għandux japplika fl-ibħra territorjali tal-Italja maġenb il-kosta fil-Golf ta' Manfredonia, għas-sajd għall-makku (Aphia minuta) bit-tartaruni.
   2.   It-tartaruni msemmija fil-paragrafu 1 għandhom jintużaw minn bastimenti:
   
               (a)
            
            
               irreġistrati fid-Direttorat marittimu ta' Manfredonia;
            
         
               (b)
            
            
               li għandhom esperjenza f'dan it-tip ta' sajd ta' aktar minn ħames snin u fil-ġejjieni mhux se jiżdied l-isforz tas-sajd eżerċitat; u
            
         
               (c)
            
            
               li għandhom awtorizzazzjoni tas-sajd u joperaw skont il-pjan ta' ġestjoni li adottat l-Italja skont l-Artikolu 19(2) tar-Regolament (KE) Nru 1967/2006.
            
         Artikolu 2
   Pjan ta' monitoraġġ u rapportar
   Fi żmien sena mindu jidħol fis-seħħ dan ir-Regolament, l-Italja għandha tibgħat rapport lill-Kummissjoni li jitfassal skont il-pjan ta' monitoraġġ stabbilit fil-pjan ta' ġestjoni Taljan.
   Artikolu 3
   Dħul fis-seħħ u perjodu tal-applikazzjoni
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mit-8 ta' Marzu 2018 sat-8 ta' Marzu 2021.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-2 ta' Marzu 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 409, 30.12.2006, verżjoni kkoreġuta fil-ĠU L 36, 8.2.2007, p. 6.
   
      (2)  “Adozione del Piano di Gestione per la pesca del rossetto (Aphia minuta) nel Compartimento marittimo di Manfredonia con l'utilizzo della sciabica da natante, in deroga alla dimensione minima della maglia della rete e della distanza dalla costa – Reg.(CE) n.1967/2006, artt.9/13-.” adottat fit-28 ta' Diċembru 2017.
   
      (3)  Ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1).